Wikiloc - 243. Senderisme en tren: balneari de Montagut, estació abandonada Aigua de Ribes, El Baell i Campelles des de Ribes de Freser
Senderisme en tren
Senderisme en tren on Wikiloc
243. Senderisme en tren: balneari de Montagut, estació abandonada Aigua de Ribes, El Baell i Campelles des de Ribes de Freser on Wikiloc

243. Senderisme en tren: balneari de Montagut, estació abandonada Aigua de Ribes, El Baell i Campelles des de Ribes de Freser
LA TRAVESSA Des de l'estació de Ribes de Freser us acostem a una segona variant hereva de la Ruta ST241 Gran circular al sud de Ribes. Així, a diferència de la variant anterior que anava per Bruguera Ruta ST242 Volta per Bruguera des de Ribes, aquesta recorre els primers contraforts de la serra de Montgrony a fi de visitar els municipis del Baell i Campelles. La ruta no té tant ambient d'alta muntanya com les dues anteriors rutes. Travessa les poblacions d'El Baell i Campelles i, per tant, recorre més trams de camins pavimentats. Tot i això, també té els seus al·licients. Un dels més interessants és el balneari de Montagut i la seva estació de tren abandonada d'Aigua de Ribes. Però no podrem oblidar l'entorn de l'ermita de Sant Antoni o el Mirador de Ribes, on hi ha un ben conservat búnquer. Fonts i ermites romàniques acabaran d'amenitzar una tranquil·la ruta per la part baixa de la vall de Ribes, sempre sota l'atenta mirada del cim del Taga. BALNEARI DE MONTAGUT I ESTACIÓ DE TREN ABANDONADA AIGÜES DE RIBES El balneari de Montagut i l'estació de tren fantasma lligada a aquest establiment són un dels al·licients de la proposta. Tots hem passat a tocar d'aquest establiment de camí a Ribes, ja sigui en tren o en cotxe particular. Però pocs ens hem aturat amb calma per conèixer l'entorn del balneari, que a part de l'antic hotel, inclou a part de l'estació de ferrocarril en desús, també un gran jardí amb pista de tenis i amb una gran escalinata de pedra d'accés a l'estació, per on per cert, no hi baixa cap passatger des de fa dècades. Hi ha referències que a principis del s. XVII en aquest mateix indret ja hi havia un allotjament dedicat al bany. El balneari actual s'aixeca dins del terme municipal de Campelles, l'edifici té forma de U, és d'estil vuitcentista i està format de tres pisos que acullen més de 100 habitacions. L'any 1870 es va construir una primera pensió, ampliada deu anys després amb les actuals ales nord i oest. L'ala sud es va reformar l'any 1914 amb estil modernista, estances com la sala de lectura, el teatre i la sala de ball encara ara es poden gaudir amb la seva decoració original. Malauradament l'establiment fa dècades no acull cap hoste, tot i que la família Montagut, propietària del recinte, encara hi ha algunes estades. A l'extrem sud de l'establiment, dins del jardí, s'aixeca l'ermita del Remei construïda a principis del s. XX. És un sobri edifici d'una sola nau amb campanar d'espadanya. L'antic conjunt de l'establiment incloïa extensos jardins i zones esportives. Malauradament la carretera de Ripoll a Ribes va tallar pel mig la finca, contribuint de ben segur, a la lenta decadència de l'establiment. Encara podrem veure la pista de tenis o la senyorial escalinata d'accés a l'estació, elements que visitem duranta la ruta. L'estació Aigües de Ribes és un baixador propietat d'Adif que donava servei al balneari quan el Transpirinenc va arribar a Ribes de Freser l'any 1929. L'edifici de viatgers té la mateixa estructura i forma que bona part de les estacions de la línia. Està format per dos pisos i golfes sobre les quals sobresurten tres finestrals, un dels quals ha col·lapsat, i amb un edifici de serveis separat del principal. Les estacions de Toses i Queixans són idèntiques a aquesta, tret pel fet que tenen quatre portes i quatre finestrals. L'estació de Ribes de Freser, sense l'annex, seria idèntica. Tot i tenir un senyal recent d'Adif, les portes estan tapiades i les parets mig engolides per la vegetació. ELS SENDERS La ruta no segueix estrictament senders homologats, és a dir, SL, PR o GR, però sí seguirem en tot moment camins marcats amb el senyal groc d'Itinerànnia. També trobarem a les cruïlles més estratègiques del recorregut pals indicadors verticals amb les direccions i els temps que hi ha a cada destinació i amb una petita placa on consta l'alçada i les coordenades gps del punt on ens trobem. Itinerànnia és un projecte comú de les comarques del Ripollès, Garrotxa i Alt Empordà per a crear una trama de camins en xarxa. No hi ha rutes tancades en forma de SL, PR o GR, sinó una malla de camins que s'entrecreuen i que connecten poblacions i punts d'interès. Podem així establir els itineraris més idonis als nostres gustos amb la seguretat que dona saber que en tot moment trobarem senyals de guiatge en forma d'una ratlla de pintura groga. ELS TRENS -Estació de SORTIDA/ARRIBADA: Ribes de Freser. Es troba al sud del nucli urbà i connecta amb el Cremallera de Núria. Des de 2020 les taquilles de l'estació han deixat de tenir venda directa. Tot i que els veïns han protestat de moment no hi ha personal de venda de bitllets. S'hauran de comprar o bé la màquina automàtica o bé dalt del tren. Podeu consultar aquí els HORARIS DE RODALIES DE CATALUNYA.